Velikogorički poduzetnik Željko Žužić u statusu je osumnjičenika i tereti ga se za gospodarski kriminal u razdoblju od 2007. do 2011. godine, potvrdio je večeras Hini njegov odvjetnik Tomislav Penić rekavši da se njegov branjenik ne osjeća krivim.



Tijekom dana policija je pretražila Žužićevu kuću, kao i poslovne prostorije njegovih tvrtki, a u jednoj od njih, u Kušancu pored Velike Gorice, još uvijek traje pretraga, kazao je Penić dodavši da Žužić nazoči pretrazi, kao i njegov drugi odvjetnik Davorin Budin.



Nakon završetka pretrage, vlasnik Soliduma noć će provesti na policiji, a tijekom sutrašnjeg dana očekuje se očitovanje nadležnog državnog odvjetništva o kojem ovisi hoće li se protiv Žužića pokrenuti istraga i zatražiti istražni zatvor.



Žužić je policijskim istražiteljima dao svu dokumentaciju. Bio je maksimalno kooperativan, rekao je odvjetnik i naglasio da se velikogorički poduzetnik apsolutno ne osjeća krivim.



Ne tereti ga se ni za kakav mito, niti organizirani kriminal, već za gospodarski kriminal koji se tiče njega osobno i poslovanja njegovih tvrtki za razdoblje od 2007. do 2011. godine, rekao je. Tereti ga se, objašnjava, da je imovinom svojih tvrtki upravljao tako da je prenosio vlasništvo nekretnina s jedne na drugu temeljem pozajmica koje si je davao i temeljem pravnih poslova među tim tvrtkama te si na taj način pribavio nepripadnu materijalnu dobit i oštetio vjerovnike.



Detalje ne znam, imovinsku korist i štetu ne znam, spominju mediji neke puste milijune kuna, 300-400 milijuna kuna - ne znam, to je doista teško reći u ovom trenutku, dodaje.



Brdo dokumentacije koju je predao istražiteljima, ističe odvjetnik, pokazuje da je Žužić sve svoje poslove vodio preko Fine, Porezne uprave, trgovačkih sudova, bilježnika.



Dakle, za sve poteze koji mu se stavljaju na teret on ima poslovnu dokumentaciju, naglašava Penić dodajući da je velikogorički poduzetnik u tom kontekstu jako zatečen svime što mu se događa.



Žužić, vlasnik robne kuće Solidum, javnosti je poznat i kao otac Hrvoja Žužića koji je osuđen na pet godina zatvora jer je u kolovozu 2007. vozeći pijan BMW 111 kilometara na sat usmrtio u Velikoj Gorici 19-godišnju djevojku. U medijima se ističe i njegova bliskost s bivšim predsjednikom Stjepanom Mesićem kojem je, kako se navodi, financirao obje predsjedničke kampanje, a i kumski su vezani.